SK Úradný vestník Európskej únie C 255/16

Uverejnenie žiadosti o schválenie nepodstatnej zmeny v súlade článkom 53 ods. 2 druhým pododsekom nariadenia (EÚ) č. 1151/2012

(2015/C 255/08)

Európska komisia schválila túto nepodstatnú zmenu v súlade s článkom 6 ods. 2 druhým pododsekom delegovaného nariadenia Komisie (EÚ) č. 664/2014 (1).

ŽIADOSŤ O SCHVÁLENIE NEPODSTATNEJ ZMENY

Žiadosť o schválenie nepodstatnej zmeny v súlade článkom 53 ods. 2 druhým pododsekom nariadenia (EÚ) č. 1151/2012 (2)

„TROTE DEL TRENTINO“

EÚ č.: IT-PGI-0105-01330 – 28.4.2015

CHOP ( ) CHZO ( X ) ZTŠ ( )

1. Skupina žiadateľov a oprávnený záujem

ASTRO - Associazione Troticoltori Trentini Via Guardini n. 73 38100 Trento ITALIA E-mail: info@pec.confagricolturatn.it

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☐ Názov výrobku — ☐ Dôkaz o pôvode — ☒ Spôsob výroby — ☐ Súvislosť — ☐ Spôsob výroby — ☒ Iné [uveďte]

4. Typ zmeny (zmien)

— ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nie je potrebná zmena uverejneného jednotného dokumentu. — ☒ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nie je potrebná zmena uverejneného jednotného dokumentu. — ☐ Zmena špecifikácie výrobku s registrovanou CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument). — ☐ Zmena špecifikácie registrovanej ZTŠ, ktorá sa považuje za nepodstatnú v zmysle článku 53 ods. 2 štvrtého pododseku nariadenia (EÚ) č. 1151/2012.

5. Zmena (zmeny)

Vzhľadom na nadobudnutie účinnosti nariadenia Komisie (EÚ) č. 56/2013 (3) bolo v jednotnom dokumente potrebné rozšíriť obsah bodu 3.3. Konkrétne je odteraz povolené používať na výkrm „Trote del Trentino“ (CHZO) spracované živočíšne bielkoviny získané z neprežúvavcov a kŕmne zmesi obsahujúce takéto bielkoviny. Keďže takéto suroviny sa medzičasom nachádzajú vo väčšine typov krmív, nie je ekonomicky udržateľné, aby chovatelia museli vyhľadávať a používať krmivo bez obsahu týchto surovín alebo bez stôp po nich.

Do bodu 3.3 sa dopĺňa iba táto veta:

Je prípustné používať aj spracované živočíšne bielkoviny získané z neprežúvavcov a kŕmne zmesi obsahujúce takéto bielkoviny.

Aktualizácia odkazov na právne normy

Odkaz na nariadenie Rady (ES) č. 510/2006 (4) sa nahrádza odkazom na aktuálne nariadenie (EÚ) č. 1151/2012.

JEDNOTNÝ DOKUMENT

„TROTE DEL TRENTINO“

EÚ č.: IT-PGI-0105-01330 – 28.4.2015

CHOP ( ) CHZO ( X )

1. Názov:

„Trote del Trentino“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.7. Čerstvé ryby, mäkkýše a kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1:

Chránené zemepisné označenie „Trote del Trentino“ sa vzťahuje na lososovitú rybu chovanú v oblasti výroby vymedzenej v bode 4, ktorá patrí k druhu pstruh dúhový (Oncorhynchus mykiss) (Walbaum). Pstruhy určené na spotrebu musia vykazovať tieto vlastnosti: zelenkavý chrbát s ružovým pruhom po oboch stranách; belavé brucho; čierne fliačiky na tele a na chrbtovej a chvostovej plutve. Maximálna hodnota ukazovateľa kondičného stavu (Condition Factor) je 1,25 v prípade rýb s hmotnosťou do 500 gramov a 1,35 v prípade rýb s hmotnosťou nad 500 gramov. Celkový obsah tukov v mäse nesmie prekročiť 6 %. Mäso je biele alebo lososovoružové; je pevné, jemné a chudé s lahodnou rybacou chuťou a jemnou vôňou čerstvej vody bez bahnitej pachute. Neželané cudzie príchute môžu byť prítomné len v obmedzenej miere a obsah geosmínu musí byť nižší ako 0,9 μg/kg a pevnosť svalu musí byť charakterizovaná hodnotami maximálnej sily v tlaku minimálne 4 N.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Kŕmne dávky musia spĺňať požiadavky stanovené tradíciou a musia sa podávať presne a dôsledne. Z uvedeného dôvodu nesmie krmivo určené pre ryby obsahovať GMO a musí mať príslušné osvedčenie podľa platných predpisov.

Na zvýraznenie typickej kvality mäsa CHZO „Trote del Trentino“ sú prípustné tieto suroviny:

1. Obilniny, obilie a produkty a vedľajšie produkty z nich vrátane bielkovinových koncentrátov.

2. Semená olejnín a produkty a vedľajšie produkty z nich vrátane bielkovinových koncentrátov a olejov.

3. Semená strukovín a produkty a vedľajšie produkty z nich vrátane bielkovinových koncentrátov.

4. Zemiaková múčka a produkty a vedľajšie produkty z nej vrátane bielkovinových koncentrátov.

5. Produkty a vedľajšie produkty z rýb a/alebo kôrovcov vrátane olejov.

6. Múčka z morských rias a jej deriváty.

7. Produkty z krvi neprežúvavcov.

Je prípustné používať aj spracované živočíšne bielkoviny získané z neprežúvavcov a kŕmne zmesi obsahujúce takéto bielkoviny.

Zloženie predmetných kŕmnych dávok musí zodpovedať potrebám rýb v rôznych fázach rastu.

Prípustné sú všetky doplnkové látky určené na výživu zvierat stanovené v platných právnych predpisoch. Lososová farba mäsa sa musí dosiahnuť predovšetkým použitím karotenoidového pigmentu astaxantínu a/alebo karotenoidov prírodného pôvodu.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Fázy chovu od štádia plôdika so žĺtkovým vakom cez mladú rybu po dospelého sivoňa, ako aj zabitie sa musia uskutočniť v oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Finálny výrobok sa musí predávať na polystyrénových podnosoch obalených fóliou alebo v polystyrénových škatuliach obalených fóliou a/alebo vákuovo balený a/alebo balený v modifikovanej atmosfére. Čerstvý pstruh sa predáva v týchto obchodných úpravách: celý, vypitvaný, porciovaný a/alebo nakrájaný na plátky.

Ryby, ktoré sa predávajú celé alebo vypitvané, majú minimálnu hmotnosť 200 g. Ryby, ktoré sa predávajú porciované alebo nakrájané na plátky, majú minimálnu hmotnosť 90 g.

3.6. Špecifické pravidlá označovania výrobku, na ktorý sa vzťahuje registrovaný názov

Na každom balení musí byť uvedený výraz „Indicazione Geografica Protetta“ (chránené zemepisné označenie), alebo skratka „IGP“ (CHZO), a to čitateľným a nezmazateľným písmom, ktoré sa zreteľne odlišuje od ostatného textu.

Uvedený výraz alebo značka musia byť preložené do jazyka krajiny, v ktorej sa výrobok predáva. Akýkoľvek ďalší opis, ktorý nie je výslovne povolený, je zakázaný.

Na každom balení sa musí na viditeľnom mieste, buď na štítku, alebo na samotnom balení, nachádzať nasledujúce logo. Logo môže byť vytlačené aj v šedej škále.

Na každom štítku a všetkých baleniach sa musí nachádzať aj európsky symbol CHZO. Na štítku alebo na osobitnej značke sa musí uvádzať číslo alebo referenčný kód výrobcu a/alebo výrobnej šarže.

4. Stručné vymedzenie zemepisnej oblasti:

Oblasť výroby CHZO „Trote del Trentino“ zahŕňa celú autonómnu provinciu Trento a obec Bagolino v provincii Brescia. Vo vymedzenej oblasti sa teda nachádzajú hlavné rieky oblasti Trento a bočné údolia ich prítokov.

5. Súvislosť so zemepisnou oblasťou

Oblasť výroby formovalo niekoľko prekrývajúcich sa cyklov glaciálnej a fluviálnej erózie. Z morfologického hľadiska ide o prevažne hornatú krajinu charakterizovanú údoliami, ktoré sú viac či menej hlboko vsadené do geologického substrátu a zodpovedajú všetkým povodiam vo vymedzenej oblasti. V oblasti výroby CHZO „Trote del Trentino“ je typické alpské podnebie s častými zrážkami, hojným výskytom snehu v zimných mesiacoch a nízkymi teplotami aj v letnom období. V oblasti sa nachádza večný sneh a ľad, z ktorých pochádza všetka voda používaná pri chove pstruha. Klimatické a hydrogeologické danosti vymedzenej oblasti sú natoľko jedinečné, že sa nedajú napodobiť nikde inde, čím je zaručená aj jedinečnosť pstruhov „Trote del Trentino“. Chemické zloženie pramenitej vody v oblasti Trento vykazuje z hľadiska obsahu stopových prvkov (horčík, sodík, draslík) hodnoty pod európskym priemerom, vďaka čomu je táto voda mimoriadne vhodná na chov pstruha. Vodné toky, ktoré zásobujú zariadenia na chov pstruhov v oblasti Trento, sa vyznačujú vysokou biologickou kvalitou, pričom hodnoty EBI (rozšírený biotický index) sú vyššie ako 8, čo zodpovedá triede I alebo II.

Žiadosť o uznanie CHZO „Trote del Trentino“ je opodstatnená preto, že daný výrobok sa od ostatných výrobkov, ktoré patria do tej istej kategórie tovaru, odlišuje veľmi nízkym ukazovateľom kondičného stavu a zníženým obsahom tukov. Mäso je navyše pevné, jemné a chudé s lahodnou rybacou chuťou a jemnou vôňou čerstvej vody bez bahnitej pachute, ktorá je pre chované pstruhy často typická.

Osobitné vlastnosti „Trote del Trentino“ priamo súvisia predovšetkým s vlastnosťami používanej vody, ktorej je vďaka trvalej prítomnosti ľadovcov a snehu v oblasti dostatok a ktorá sa vyznačuje výrazným okysličením, dobrými chemickými, fyzikálnymi a biologickými vlastnosťami a nízkou priemernou teplotou, ktorá od novembra do marca väčšinou klesá pod 10 °C.

Studená voda nie je bohatá na výživné látky, takže ryby rastú pomaly. To síce spôsobuje nižšiu produkciu, no na druhej strane dodáva mäsu dobré vlastnosti (vyššia hustota, lepšia chuť a znížený obsahu tukov). Vďaka hojnosti vody a svahovitému terénu využíva väčšina zariadení na chov pstruhov v oblasti Trento rozdiely medzi úrovňou jednotlivých nádrží, čím sa voda prirodzene okysličuje. Kvalitná voda do veľkej miery eliminuje rast neželaných mikrorias a ich produktov látkovej premeny, ako je geosmín, ktoré po preniknutí do žiaber spôsobujú nepríjemné chute, okrem iného aj bahnitú pachuť.

Klimatické podmienky oblasti spolu so starostlivým chovom pstruhov silne prepájajú pstruha „Trote del Trentino“ so zemepisnou oblasťou výroby.

Chov „Trote del Trentino“ má v oblasti Trento veľmi dlhú tradíciu, ktorá sa tu časom udomácnila. S chovom rýb v nádržiach sa začalo v 19. storočí, keď v roku 1879 došlo k vybudovaniu umelého zariadenia na chov rýb v Torbole, ktorého úlohou bolo rozšíriť postupy chovu rýb a nasadiť do verejných vôd mladé pstruhy. Prvé súkromné zariadenia na chov rýb nasledovali v rokoch 1891 (Predazzo), 1902 (Giustino) a 1926 (Tione), ku ktorým po druhej svetovej vojne pribudli ďalšie. V priebehu rokov si všetky tieto zariadenia zachovávali izolovanú reprodukčnú populáciu, ktorú z času na čas dopĺňali jedincami z iných chovných zariadení alebo z voľnej prírody, čím sa na potomstvo prenášajú typické vlastnosti výrobku „Trote del Trentino“.

Táto tradícia sa ustálila v roku 1975 založením spoločnosti Associazione dei Troticoltori Trentini (Združenie chovateľov pstruhov v Trente), ktorá zohrala pri oživení chovu pstruhov v oblasti výroby takú dôležitú úlohu, že názov „Trote del Trentino“ sa stal bežnou súčasťou každodenného aj obchodného jazyka, čo možno ľahko podložiť faktúrami, štítkami a propagačnými materiálmi.

Odkaz na uverejnenie špecifikácie:

(článok 6 ods. 1 druhý pododsek tohto nariadenia)

Správne orgány začali vnútroštátne námietkové konanie uverejnením návrhu na zmenu CHZO „Trote del Trentino“ v Úradnom vestníku Talianskej republiky (Gazzetta Ufficiale della Repubblica Italiana) č. 52 zo 4. marca 2015.

Konsolidované znenie špecifikácie výrobku je dostupné na webovej stránke: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke Ministerstva poľnohospodárskej, potravinárskej a lesníckej politiky (http://www.politicheagricole.it) kliknutím na „Prodotti DOP IGP“ (v pravom hornom rohu obrazovky), potom na „Prodotti DOP IGP STG“ (v ľavej časti obrazovky) a napokon na „Disciplinari di Produzione all’esame dell’UE“.

(1) Ú. v. EÚ L 179, 19.6.2014, s. 17.

(2) Ú. v. EÚ L 343, 14.12.2012, s. 1.

(3) Ú. v. EÚ L 21, 24.1.2013, s. 3.

(4) Ú. v. EÚ L 93, 31.3.2006, s. 12.